**DÔVODOVÁ SPRÁVA**

1. **Všeobecná časť**

Návrh nariadenia vlády Slovenskej republiky, ktorým sa ustanovujú technické požiadavky na prístupnosť výrobkov pre osoby so zdravotným postihnutím (ďalej len „nariadenie vlády SR“)  nadväzuje na zákon č. 351/2022 Z. z. o prístupnosti výrobkov a služieb pre osoby so zdravotným postihnutím a o zmene a doplnení niektorých zákonov (ďalej len „zákon“).

Zákonom sa transponuje smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6.2019) (ďalej len „smernica (EÚ) 2019/882“). Smernica (EÚ) 2019/882 sa vzťahuje nielen na služby, ale aj na výrobky. Časť upravujúca oblasť výrobkov zodpovedá vo svojej podstate princípu zakotvenia práv a povinností súvisiacich s technickými požiadavkami na určené výrobky, ktoré vychádzajú zo zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov.

Cieľom návrhu nariadenia vlády SR je prispieť k riadnemu fungovaniu vnútorného trhu so zameraním sa na prístupnosť určitých výrobkov. Účelom je zvýšiť dostupnosť prístupných výrobkov na vnútornom trhu a zlepšiť prístupnosť informácií. Prostredie, v ktorom sú výrobky prístupnejšie, umožňuje vytvárať inkluzívnejšiu spoločnosť a uľahčuje nezávislý život osobám so zdravotným postihnutím. V nadväznosti na vyššie uvedenú smernicu (EÚ) 2019/882 sa návrhom nariadenia vlády SR podporuje úplná a rovnaká účasť prostredníctvom zlepšenia prístupu k bežným výrobkom, ktoré vďaka svojmu pôvodnému dizajnu alebo následnej adaptácii riešia osobitné potreby osôb so zdravotným postihnutím. Transpozíciou smernice (EÚ) 2019/882 sa prispeje k napĺňaniu záväzkov vyplývajúcich z Dohovoru OSN o právach osôb so zdravotným postihnutím, ktorý ukladá zmluvným stranám prijať opatrenia, ktoré zabezpečia osobám so zdravotným postihnutím na rovnakom základe s ostatnými prístup k fyzickému prostrediu, k doprave, k informáciám a komunikácii vrátane informačných a komunikačných technológií a systémov, ako aj k ďalším prostriedkom a službám dostupným alebo poskytovaným verejnosti.

Návrh nariadenia vlády SR definuje rozsah požiadaviek na prístupnosť výrobkov. Ďalej sa v prílohách špecifikujú všeobecné požiadavky na prístupnosť, osobitné požiadavky na prístupnosť, postup posudzovania zhody, kritéria posúdenia neprimeranej záťaže,. V návrhu nariadenia vlády SR sa upravuje aj zhoda s požiadavkami na prístupnosť, ako aj predpoklad zhody v súvislosti s harmonizovanými normami a technickými špecifikáciami výrobkov. Návrh nariadenia vlády SR upravuje aj technické požiadavky na prístupnosť výrobku pre osoby so zdravotným postihnutím, postupy posudzovania zhody na výrobok, práva a povinnosti výrobcu a splnomocneného zástupcu výrobcu dovozcu a distribútora výrobku.

Účinnosť nariadenia vlády SR sa navrhuje od 28. júna 2025.

Predkladaný návrh nariadenia vlády SR nebude mať žiadne sociálne vplyvy, vplyv na rozpočet verejnej správy, podnikateľské prostredie, životné prostredie, na informatizáciu spoločnosti, na služby verejnej správy pre občana, ani na manželstvo, rodičovstvo a rodinu.

Návrh nariadenia vlády SR je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ďalšími všeobecne záväznými právnymi predpismi Slovenskej republiky, právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.